RESOLUCIÓN do 14 de marzo de 2008, da Dirección Xeral de Conservación da Natureza, pola que se crea o couto de pesca de Rois.
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 09/04/2008

Antecedentes.
De conformidade co disposto no artigo 68 do Regulamento de ordenación da pesca fluvial e dos ecosistemas acuáticos continentais (Decreto 130/1997, do 14 de maio), a Consellería de Medio Ambiente e Desenvolvemento Sostible aprobou o Plan de xestión de recursos piscícolas dos seguintes tramos da bacía do río de Rois, situados no concello de Rois:
-Curso principal do río de Rois:
Límite superior: unión do rego de Buxán co río Baleirón ou Liñares.
Límite inferior: desembocadura no río Sar.
Lonxitude aproximada: 3,2 km.
-Río Baleirón ou Liñares:
Límite superior: desembocadura do rego do Ribeiriño.
Límite inferior: unión co rego de Buxán.
Lonxitude aproximada: 3,1 km.
-Rego de Buxán:
Límite superior: desembocadura do rego do Vispeiro.
Límite inferior: xunta co río Baleirón ou Liñares.
Lonxitude aproximada: 3,1 km.
De conformidade co disposto no artigo 15 do Regulamento de ordenación da pesca fluvial e dos ecosistemas acuáticos continentais (Decreto 130/1997, do 14 de maio), o Servizo Provincial de Conservación da Natureza da Coruña iniciou o expediente de creación do couto de pesca de Rois.
No expediente de creación do couto de pesca de Rois consta o informe favorable do Comité de Pesca Fluvial da Coruña.
No trámite de información pública do expediente de creación do couto de pesca de Rois non se presentaron alegacións.
Consideracións legais.
O expediente de creación do couto de pesca de Rois cumpre os requisitos establecidos na Lei 7/1992, do 24 de xullo, de pesca fluvial, no Decreto 130/1997, do 14 de maio, polo que se aproba o Regulamento de ordenación da pesca fluvial e dos ecosistemas acuáticos continentais, e demais normativa de aplicación.
A Dirección Xeral de Conservación da Natureza é competente para resolver o expediente segundo o disposto na Lei 7/1992, do 24 de xullo, de pesca fluvial, no Decreto 130/1997, do 14 de maio, polo que se aproba o Regulamento de ordenación da pesca fluvial e dos ecosistemas acuáticos continentais, e mais no Decreto 1/2006, do 12 de xaneiro, polo que se establece a estrutura orgánica da Consellería de Medio Ambiente e Desenvolvemento Sostible.
Resolución.
De conformidade con todo o anterior, resolvo crear o couto de pesca de Rois, cos límites e a normativa que a seguir se establecen:
Ríos: rego de Buxán, río Baleirón ou Liñares e río de Rois.
Concello: Rois.
Límites superiores: desembocadura do rego do Vispeiro no rego de Buxán e desembocadura do rego do Ribeiriño no río Baleirón ou Liñares.
Límite inferior: desembocadura do río de Rois no río Sar.
Lonxitude aproximada: 9,3 km.
Clasificación: couto de troita.
Permisos diarios: 8 en xornadas laborables e 14 os sábados, domingos e festivos.
Categoría dos permisos: permisos de pesca sen morte os martes e permisos de terceira categoría noutras xornadas hábiles.
Cota de captura: 6 troitas por pescador e xornada, agás en xornadas de pesca sen morte.
Tamaño mínimo da troita: 19 cm.
Inicio da tempada de pesca: o inicio xeral da tempada da troita no tramo comprendido entre os límites superiores do couto e a presa da praia fluvial de Seira, e o 1 de maio no tramo final do couto, nunha lonxitude aproximada de 0,8 km.
De conformidade co disposto no artigo 15 do Regulamento de ordenación da pesca fluvial e dos ecosistemas acuáticos continentais (Decreto 130/1997, do 14 de maio), inclúense no couto de pesca os 100 m finais de todos os afluentes existentes no tramo acoutado. Contra esta resolución caberá, de conformidade cos artigos 107.1º, 114 e 115 da Lei 4/1999, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común, a interposición do recurso de alzada ante o conselleiro de Medio Ambiente e Desenvolvemento Sostible no prazo dun mes, contado desde o día seguinte ao da publicación no Diario Oficial de Galicia.
Santiago de Compostela, 14 de marzo de 2008.
Xosé Benito Reza Rodríguez
Director xeral de Conservación da Natureza